In hujus seculi miserabili atque deceptoria peregrinatione quisquis consistit, omnimodo debet satagere ac sollerter perpendere, ut animæ suæ redemptionem per elemosinarum largitionem non deferat prout valet redimere. Unde notum sit omnibus christicolis, quod ego Agatha, pro remedio animæ meæ et omnium parentum meorum, et pro anima senioris mei Rotberti, dono Deo et sanctis ejus apostolis Petro et Paulo, ad locum Cluniacum, mansum de Nigra Fontana, ubi Mainaldus sedet. Dono etiam alium mansum in villa Pestonias, cum omnibus quæ ad ipsos mansos pertinent, videlicet campis, vineis, pratis, aquis, silvis; tali tenore, ut quandiu vixero teneam vel possideam, et post meum obitum ad predictum locum perveniant. Si quis hoc donum calumpniatus fuerit, veniant super eum omnes maledictiones quas continet novum et vetus Testamentum; cogente etiam judiciaria potestate, auri libras C componat, et deinceps permaneat firmum, stipulatione subnixa. S. Agathæ, quæ fieri et firmare rogavit. S. Gauzeranni. S. Wicardi. S. Gauzeranni. S. Oddonis. S. Lantberti. S. alius Lantberti. S. Odonis. S. Seguini. S. Arlei.